Álú yā ńsa ó ngádiban á Ar Moab alú tē ńgɔ Moab a ngandámán; alú tē bə́ ngása Kir Moab, alú tē Moab a ngándámán. 2Bábɛ̄d á tə́mpɛl á yób á Divôn, bábɛ̄d á miǹkǒl á yōb nə́ bâkə yón; á Nébo á yób, á Madaba, və nə́ báyōn Moab. Básōde miǹló mísə miǹtwí, bábəgə zɛl və ényí məyəb. 3A míńdzɔ̄ŋ bod bábɔ̄d və ǹkud; á miǹdǐl á yób, á mə̄fólā bimɔ, mod ósə və á ńyōn, mod ósə a nə və bibə́ge á mís. 4Heshbôn ai Eléalé bâman tani kíŋ, báwōg bɔ ǹyón a kələ kwí á Yahtsa. Asú te bəzimbi bənén yā Moab bákə̄ bâsəm ǹsəm áwú, ǹnə́m wábán wâvəŋan bɔ́ mim̀fufúlán. 5Ǹnə́m wâtad ma âbum ású Moab: bátūb a kələ kwí á Tsoar, Eglath Shelishiya. Ǹtság máŋ yā Luhith, və miǹyón émyā myábɛ́d wē, zěn yǎ Horonaím e nə ǹdzyéán ai bikígá. 6Oswé yā Nimrim ó vəŋan yǎ ńkōd ńnam, bilɔ́g bí man yǎ kōd, dzóm təgě fə fái étēde, təgě fə tɔ ai obud. 7Asú tē, ábím bə́ ngányî ai bikpa byábán, bâkə ai byá óswē Mə́sə́ŋ á yād. 8Miǹyón mí kɔ́dan yǎ sí Moab ésə á nyɔ́l á kpág, miǹyón məlunga mí kələ kwí Églaím, mí kələ kwí étam Elim. 9Məndím yā Bilôn mə́ nə və məkǐ məkǐ, ńdɔ̄ hḿ māyi bág Divôn amalá áfə̄ á yób, emgbə́m ású ébá bátūb bītá yā Moab, ású ébá bálígī á ńnam wē.